Pananakit ng damdaming panrelihiyon

Tumutukoy ang pananakit ng damdaming panrelihiyon (Ingles: ) sa isang pagkakasalang kaugnay sa batas sa kalapastanganang panrelihiyon sa Pilipinas. Nasa ilalim ito ng Artikulo 133 ng Binagong Kodigo Penal ng bansa, na tinatawag itong "offending the religious feelings". Nagagawa lamang ang krimen na ito kung isinagawa ito sa isang lugar ng pagsamba o sa oras ng isang seremonyang panrelihiyon at itinuturing na "kilalang nakakasakit sa mga damdamin ng mananampalataya" ang gawain.

 Tadhana 
Nakasaad ang tadhanang hinggil sa pananakit ng damdaming panrelihiyon sa Artikulo 133 ng Binagong Kodigong Penal ng 1980, na nagkabisa noong 1932. Mayroong ikalawang pagkakasala sa relihiyon sa ilalim ng parehong batas, na nakasaad sa Artikulo 132 at may kinalaman sa paghinto o pag-antala ng panrelihiyon na pagsamba.

Tulad ng binanggit sa tadhana, dapat na naroroon ang parehong mga kondisyon upang ituring na paglabag sa "pananakit ng damdaming panrelihiyon" na sugnay ang isang gawain:

 Dapat na ginawa ang gawain na iyon sa isang lugar ng pagsamba o sa kasagsagan ng isang seremonyang panrelihiyon
 "talagang nakakasakit sa mga mananampalataya"

Binanggit ng abogadong si Chel Diokno ang mga sumusunod na gawain bilang "talagang nakakasakit": pangungutya sa dogma, panunuya sa seremonyang panrelihiyon, o paglalaro o pagsira sa isang pinararangalang bagay.

May isang katulad na tadhana sa Binagong Kodigong Penal, sa ilalim ng Artikulo 201, na nagpaparusa sa mga pagtatanghal na nakakasakit sa "anumang lahi o relihiyon".

 Mga kaso 
Bago ang Ikalawang Digmaang Pandaigdig – Isang kasong kinasasangkutan ng isang lalaking hindi Katoliko na inilibing sa isang sementeryong Katoliko kalakip ng mga ritong Katoliko. Ini-akda ni Hukom Jose P. Laurel ang pasiya.
Mandoriao (1953) – Hinatulan si Mandoriao sa mababang hukuman dahil sa pag-akyat sa isang entablado upang makipagtalo sa isang ministro sa isang pagtitipon na binuo ng Iglesia ni Cristo. Pinawalang-bisa ang hatol sa kaniya kasunod ng kaniyang pag-apela, dahil ayon sa hukom hindi isang seremonyang panrelihiyon ang nasabing pagtitipon.
Anthony James at Nerissa Walker (2008) – kinasuhan sina Anthony James Walker, misyonerong Briton, at Nerissa, kaniyang asawang Pilipino, dahil sa "pananakit ng damdaming panrelihiyon" hinggil sa isang kaguluhan sa isang serbisyong Kristiyanong inorganisa ng Bread of Life Ministries sa Lungsod Quezon. Inihayag ni Walker sa namumunong pastor ang kaniyang pagsalungat sa kanilang doktrina.
Carlos Celdran (2010) – dahil sa paghawak ng karatulang may nakasulat na "Damaso" sa Katedral ng Maynila noong 2010, nang may ginaganap na serbisyong ekumeniko sa nabanggit na simbahan. Tumutukoy ang "Damaso" sa kontrabidang pari na may parehong pangalan sa nobelang Noli me Tangere ni Jose Rizal. Isang protesta ang kaniyang kinilos sa umano ay panghihimasok ng Simbahang Katolika sa usapin ng noo'y Panukalang Batas sa Kalusugang Reproduktibo (ngayon ay Batas sa Responsableng Pagkamagulang at Kalusugang Reproduktibo ng 2012). Nahatulan siya noong 2019.
Winston Cabading (2022) – para sa mga pahayag na umano ay laban sa Birhen Tagapamagitan ng Lahat ng Biyaya, isang aparisyon ni Maria sa Lipa, Batangas. Iginiit ni Cabading, isang paring Katoliko at eksorsista, ang paninindigan ng Vaticano na hindi milagroso ang aparisyon. Isinampa ni Harriet Demetriou, deboto ng Birhen Tagapamagitan, ang kaso pagkaraan ng pahayag ni Cabading sa isang kumperensiya at onlayn na palabas na may pagkademonyo ang aparisyon.
Pura Luka Vega (2023) – para sa pagtatanghal habang nakasuot ng pambabaeng damit bilang si Hesus sa himig ng bersiyong Tagalog rock remix ng Ama Namin, at isa pang pagtatanghal bilang Itim na Nazareno habang naglilip-synch sa isang awit ni Taylor Swift. Tinuligsa siya ng ilang kilalang tao at ng mga organisasyong Kristiyano at idineklara siyang persona non grata ng ilang mga yunit ng pamahalaang lokal. Dinakip si Luka noong ika-4 ng Oktubre, 2023 at muli noong ika-29 ng Pebrero, 2024 sa ilang sakdal ng paglabag sa Artikulo 133 ("mga kilos na tahasang nakakasakit sa damdamin ng mga mananampalataya") at gayundin ng kahalayan at buktot na doktrina na paglabag sa Artikulo 201 ng Binagong Kodigo Penal kaugnay ng Cybercrime Prevention Act of 2012 na isinampa ng ilang grupong sektarya laban sa kaniya.

Mga tangka ng pagpapawalang-bisa
May mga panawagan na ipawalang-bisa ang tadhana na iyon sa Binagong Kodigo Penal. Ikinakatwiran na labag ang tadhanang ito sa Saligang Batas ng Pilipinas ng 1987, na may sugnay na nagsasabing "walang batas na ipatutupad hinggil sa pagtatatag ng relihiyon o pagbabawal ng malayang pagganap nito."

Tinangka ni Carlos Celdran sa sarili niyang kaso na ipagpasiya ng hukuman na labag sa saligang batas ang tadhana tungkol sa pananakit ng damdaming panelihiyon.

Noong ika-18 na Kongreso, naghain sina Senador Leila de Lima at Kinatawan Edcel Lagman ng  unang distritong pambatasan ng Albay ng mga panukalang batas para sa pagpapawalang-bisa ng tadhanang pananakit ng damdaming panrelihiyon sa Binagong Kodigo Penal. Ikinatwiran ni Lagman na matagal nang labag sa saligang batas ang tadhana, simula pa noong panahon ng bersiyong 1935 ng saligang batas.

Nanawagan si Christian Monsod, isa sa mga sumulat ng Saligang Batas ng 1987, na ibuwag ang tadhanang "pananakit ng damdaming panrelihiyon", dahil sa paniniwala niyang "napakalawak" ang saklaw nito at isa itong "pagbabalik-tanaw sa panahon ng kawalang-pahintulot at pang-aapi ng Simbahan" na umiral noong panahon ng pananakop ng mga Kastila sa Pilipinas.

 Tingnan din 
 Paghihiwalay ng simbahan at estado
 Kalayaan sa relihiyon sa Pilipinas

 Talababa 

 Mga sanggunian 

Kategorya:Relihiyon sa Pilipinas